Odločba Komisije

z dne 17. marca 1999

o spremembi Odločbe Sveta 79/542/EGS in odločb 92/160/EGS in 93/197/EGS glede zdravstvenega stanja živali za uvoz registriranih konjev v Skupnost iz nekaterih delov Kirgistana

(noticifirano pod dokumentarno številko K(1999) 609)

(Besedilo velja za EGP)

(1999/236/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 o pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Aktom o pristopu Avstrije, Finske in Švedske in zlasti členov 12, 13, 15, 16, ter člena 19(ii) Direktive,

(1) ker je z Odločbo Sveta 79/542/EGS [2], kakor je bila nazadnje spremenjena z Odločbo 1999/227/ES [3], vzpostavljen seznam tretjih držav, iz katerih države članice odobrijo uvoz goveda, svinj, kopitarjev, ovc in koz, svežega mesa in mesnih izdelkov;

(2) ker je z Odločbo 92/160/EGS [4], kakor je bila nazadnje spremenjena z Odločbo 1999/228/ES, Komisija vzpostavila regionalizacijo nekaterih tretjih držav za uvoz kopitarjev;

(3) ker so zdravstveni pogoji živali in izdajanje veterinarskih spričeval za uvoz registriranih konjev določeni v Odločbi Komisije 93/197/EGS [5], kakor je bila nazadnje spremenjena z Odločbo 1999/227/ES;

(4) ker je po veterinarski inšpekcijski misiji Komisije v Kirgistanu videti, da je zdravstveno stanje živali v zvezi s kopitarji pod zadovoljivim nadzorom veterinarskih služb;

(5) ker so veterinarski organi v Kirgistanu podali pisno izjavo, da bodo v 24 urah s telefaksom, telegramom ali teleksom obvestili Komisijo in države članice o potrditvi katere od kužnih ali nalezljivih bolezni kopitarjev, navedenih v Prilogi A k Direktivi 90/426/EGS, ki jih je v državi obvezno treba prijaviti, in pravočasno o vseh spremembah politike cepljenja ali uvoza v zvezi s kopitarji;

(6) ker se v Kirgistanu izvaja letno testiranje konjev na smrkavost in vsaj šest mesecev ni bilo prijavljenih pozitivnih rezultatov; ker v Kirgistanu nikoli ni bilo nobenega primera konjske kuge, venezuelskega encefalomielitisa in vezikularnega stomatistisa;

(7) ker se je v državi šele začelo spremljanje konjskega virusnega arteritisa in statusa države glede te bolezni ni mogoče dokončno ugotoviti; ker je zato nekastrirane živali moškega spola, starejše od 180 dni, namenjene za uvoz v Skupnost, treba laboratorijsko testirati na navedeno bolezen;

(8) ker je bila v nekaterih delih Kirgistana prijavljena spolna kuga; ker pa v regiji Issyk-Kul vsaj šest mesecev ni bilo nobenega primera spolne kuge konj in so bila prejeta uradna zagotovila, da je pretok kopitarjev v to regijo iz preostalih delov države pod uradnim veterinarskim nadzorom;

(9) ker se zaradi zdravstvenega stanja kopitarjev v nekaterih delih Kirgistana zdi ustrezno regionalizirati zadevno državo, da bi omogočili uvoz registriranih konjev v Skupnost samo iz tistih delov ozemlja, kjer ni primerov bolezni;

(10) ker je treba pogoje zdravstvenega varstva živali in izdajanja veterinarskih spričeval sprejeti v skladu z zdravstvenim stanjem živali v zadevni državi; ker se ta primer nanaša samo na registrirane konje;

(11) ker je treba ustrezno spremeniti Odločbo 79/542/EGS ter odločbi 92/160/EGS in 93/197/EGS;

(12) ker so ukrepi, predvideni v tej odločbi, skladni z mnenjem Stalnega veterinarskega odbora,

SPREJELA NASLEDNJO ODLOČBO:

Člen 1

V delu 2 Priloge k Odločbi 79/542/EGS se v posebni stolpec za registrirane konje v skladu z abecednim redom kode države ISO vnese naslednja vrstica:

"KG | Kirgistan | × | (1)" |

Člen 2

Priloga k Odločbi 92/160/EGS se spremeni:

1. dodajo se naslednje besede:

"Kirgistan (4)

Regija Issyk-Kul";

2. doda se naslednja opomba pod črto:

"(4) Odobri se samo dokončni uvoz registriranih konjev v Skupnost."

Člen 3

Odločba Komisije 93/197/EGS se spremeni:

1. "Kirgistan (1) (2) (KG)" se po abecednem redu kode države ISO doda na seznam tretjih držav v Skupini B Priloge I.

2. Naslov veterinarskega spričevala Skupine B v Prilogi II se nadomesti z naslednjim:

"B VETERINARSKO SPRIČEVALO

za uvoz registriranih konjev iz Kirgistana (1) in registriranih kopitarjev ter kopitarjev za razplod in proizvodnjo na ozemlje Skupnosti iz Avstralije, Bosne in Hercegovine, Bolgarije, Belorusije, Cipra, Češke republike, Estonije, Hrvaške, Madžarske, Litve, Latvije, Nekdanje jugoslovanske republike Makedonije, Nove Zelandije, Poljske, Romunije, Rusije (1), Slovaške republike, Slovenije, Ukrajine, Zvezne republike Jugoslavije."

Člen 4

Ta odločba je naslovljena na države članice.

V Bruslju, 17. marca 1999

Za Komisijo

Franz Fischler

Član Komisije

[1] UL L 224, 18.8.1990, str. 42.

[2] UL L 146, 14.6.1979, str. 15.

[3] UL L 83, 27.3.1999, str. 77.

[4] UL L 71, 18.3.1992, str. 27.

[5] UL L 86, 6.4.1993, str. 16.

--------------------------------------------------